**Profesionalno usmjeravanje učenika 8. razreda**

Profesionalno usmjeravanje učenika uključuje profesionalno informiranje i profesionalno savjetovanje, odnosno skup stručnih postupaka kojima se učenicima pruža pomoć pri odabiru budućeg zanimanja ili obrazovanja, a provodi se u suradnji sa djelatnicima osnovne i srednje škole, HZZ-om, Upravnim odjelom za odgoj i obrazovanje Vukovarsko-srijemske županije i samim roditeljima/skrbnicima. Poseban naglasak u tom procesu stavlja se na utvrđivanje sposobnosti, vještina, profesionalnih interesa i motivacije učenika, kao i na mogućnosti obrazovanja i zapošljavanja u pojedinoj regiji.

Profesionalno savjetovanje naših osmaša započelo je još u veljači ispunjavanjem upitnika o vlastitim interesima, sposobnostima i vještinama, kako bi dobili uvid u sve svoje mogućnosti i potencijale. Njihovo usmjeravanje nastavilo se pružanjem relevantnih činjenica odnosno informacija putem radionice „Putevi obrazovanja“, gdje su informirani o cjelovitom srednjoškolskom sustavu obrazovanja Republike Hrvatske, ali i mogućnostima pojedinih strukovnih zanimanja i nastavka obrazovanja nakon završetka četverogodišnjih škola.

Naši učenici s teškoćama su bili u potpunosti uključeni u sve aktivnosti povezane s izborom srednje škole, ali su u suradnji s Hrvatskim zavodom za zapošljavanje, dobili i dodatan oblik potpore u vidu izbora zanimanja i upisa željene srednje škole.

Nakon duge stanke izazvane epidemiološkom situacijom COVID-a 19, naši učenici su dobili poziv na „Dane otvorenih vrata“ srednjih škola u Vinkovcima 13. svibnja 2022, na koji su se s veseljem odazvali. Naši osmaši su posjetili slijedeće srednje škole: Poljoprivredno šumarsku školu, Zdravstveno veterinarsku školu dr. Andrije Štampara, Srednju Tehničku školu Ruđera Boškovića, Strukovnu školu, Drvodjeljsko- tehničku škola. Navedene srednje škole su organizirale program kojeg su prezentirali vodiči našim učenicima u svrhu bolje informiranosti naših učenika prilikom odabira adekvatne srednje škole i zanimanja u skladu s njihovim vještinama, interesima i sposobnostima.

Također, dana 20. svibnja 2022., naši učenici su se odazvali još jednom pozivu „Danima otvorenih vrata“ srednjih škola, ali ovaj put u Županji. Naime, prilikom ove posjete naši osmaši su imali priliku upoznati programe i zanimanja koja nudi Obrtničko-industrijska, te Tehničke škola u Županji. Srednje škole u Županji htjele su prikazati mogućnosti učenika u njihovim školama (srednjoškolske stipendije), informacije o važnost pojedinih zanimanja u skladu sa tržištem rada.

Profesionalno usmjeravanje učenika osmog razreda nastavljeno je 23. svibnja, kada smo zajedno prošli shemu postupka upisa na stranici upisi.hr, koju su učenici dobili i u papirnatom obliku zajedno sa kalendarom upisnih rokova. Tog dana je izvršena i prijava učenika preko mrežne stranice: www.upisi.hr, gdje su učenici pristupili Nacionalnome informacijskome sustavu prijava i upisa u srednje škole (NISpuSŠ). Učenike će razrednik Vanja i pedagoginja i dalje profesionalno voditi i pratiti tijekom cjelokupnog procesa upisivanja u srednje škole, kako bi naši učenici upisali buduća, željena zanimanja.

pedagoginja, Martina Stanković